6. โครงการในอนาคต

บริษัทฯ มีกลยุทธ์ที่จะขยายงานของบริษัทฯ และบริษัทย่อยอย่างต่อเนื่อง
เพื่อให้บรรลุเป้าหมายตามวิสัยทัศน์ที่กำหนดไว้ โดยมุ่งเน้นการขยายกำลังการผลิต
เพื่อรองรับความต้องการที่เพิ่มสูงขึ้นอย่างต่อเนื่องของประเทศ
การเพิ่มมูลค่าผลิตภัณฑ์ของกลุ่มโดยรวม การปรับปรุงพัฒนากระบวนการผลิต
เพื่อให้มีประสิทธิภาพสูงสุด การศึกษาโครงการลงทุนที่เหมาะสม มีผลตอบแทนในระดับที่น่าพอใจ
ตลอดจนการลงทุนในธุรกิจพลังงานเกี่ยวเนื่องอื่นๆ นอกจากนี้ บริษัทฯ
ยังให้ความสำคัญในการพัฒนาความร่วมมือทางธุรกิจกับกลุ่มอุตสาหกรรมอื่นๆ
เพื่อให้เกิดประโยชน์สูงสุด และเสริมความสามารถในการแข่งขัน
เพื่อก้าวสู่การเป็นกลุ่มโรงกลั่นชั้นนำ ในระดับภูมิภาคเอเชียแปซิฟิก

โครงการขยายกำลังการกลั่น และโครงการต่อเนื่อง

โครงการขยายกำลังการกลั่นหน่วยกลั่นน้ำมันดิบที่ 3 ของบริษัทฯ
และโครงการขยายกำลังการผลิตของ บจ. ไทยพารา ไซลีน เพื่อเพิ่มกำลังการผลิตน้ำมันสำเร็จรูป
และผลิตภัณฑ์อะโรมาติกส์ตามลำดับ เพื่อเพิ่มคุณค่าผลิตภัณฑ์
และตอบสนองความต้องการทั้งในประเทศ รวมทั้งระดับภูมิภาคที่เพิ่มสูงขึ้น
โครงการติดตั้งเครื่องกำเนิดไฟฟ้า
ซึ่งจะช่วยเสริมในด้านความต้องการใช้พลังงานของกลุ่มบริษัทไทยออยล์
โครงการขยายทุ่นผูกเรือน้ำลึกสำหรับการรับน้ำมันดิบซึ่งเป็นวัตถุดิบหลักที่เพิ่มมากขึ้น
หลังโครงการขยายแล้วเสร็จ โครงการทั้งหมดนี้ได้รับการส่งเสริมการลงทุน
และได้รับอนุมัติรายงานวิเคราะห์ผลกระทบสิ่งแวดล้อมเรียบร้อยแล้ว โดยมีรายละเอียดดังนี้

  โครงการขยายกำลังการกลั่น หน่วยกลั่นน้ำมันดิบที่ 3

บริษัทฯ มีแผนงานที่จะขยายกำลังการกลั่นน้ำมันดิบของหน่วยกลั่นที่ 3
ซึ่งเป็นหน่วยกลั่นที่มีประสิทธิภาพสูงสุดของบริษัทฯ จาก 115, 000 เป็น 165,000 บาร์เรลต่อวัน
ทำให้กำลังการกลั่นรวมของบริษัทฯ เพิ่มขึ้นจาก 225,000 เป็น 275,000 บาร์เรลต่อวัน
และโครงการขยายดังกล่าวสามารถดำเนินการได้รวดเร็วกว่าการก่อสร้างหน่วยกลั่นน้ำมันดิบใหม่
ทั้งยังใช้ต้นทุนที่ต่ำกว่าด้วย โดยคาดว่าจะใช้เงินลงทุน 218 ล้านเหรียญสหรัฐฯ
ขณะนี้โครงการมีความคืบหน้าตามแผน มีกำหนดแล้วเสร็จในปลายไตรมาส 4 ปี 2550

  โครงการขยายกำลังการผลิตสารอะโรเมติกส์ ของบริษัท พาราไซลีน จำกัด

การขยายกำลังการกลั่นของหน่วยกลั่นน้ำมันดิบที่ 3 ทำให้บริษัทฯ
สามารถเพิ่มกำลังการผลิตวัตถุดิบที่สามารถเพิ่มคุณค่าต่อเนื่องเป็นผลิตภัณฑ์อะโรเมติกส์ได้ บริษัทฯ
และ บจ. ไทยพาราไซลีน จึงร่วมศึกษาโครงการขยายกำลังการผลิตเพื่อเสริมศักยภาพให้ บจ.
ไทยพาราไซลีน เป็นผู้ผลิตสารอะโรมาติกส์แบบครบวงจร คือผลิตสารพาราไซลีน มิกซ์ไซลีน
เบนซินและโทลูอีน โดยมีกำลังการผลิตสารอะโรเมติกส์รวมเพิ่มขึ้นจาก 420,000 เป็น 900,000
ตันต่อปี โดยคาดว่าจะใช้เงินลงทุนราว 282 ล้านเหรียญสหรัฐฯ
ขณะนี้งานก่อสร้างมีความคืบหน้าตามแผน ทั้งนี้โครงการทั้งหมดมีกำหนดแล้วเสร็จในปลายไตรมาส 4
ปี 2550

  โครงการติดตั้งเครื่องกำเนิดไฟฟ้า

บริษัทฯ ติดตั้งเครื่องกำเนิดไฟฟ้าใหม่ ขนาด 38 เมกะวัตต์ ซึ่งใช้ก๊าซธรรมชาติเป็นเชื้อเพลิง
เพื่อรองรับความต้องการใช้ไฟฟ้า และไอน้ำที่สูงขึ้นจากโครงการขยายงานข้างต้น โดยใช้เงินลงทุน
43 ล้านเหรียญสหรัฐอเมริกา และได้ทำการติดตั้งส่วนกังหันก๊าซ
และเครื่องกำเนิดไฟฟ้าเรียบร้อยแล้ว คาดว่าโครงการโดยรวมจะแล้วเสร็จในไตรมาส 2 ปี 2550

  โครงการก่อสร้างทุ่นรับน้ำมันดิบที่ 2

บริษัทฯ ได้ดำเนินการติดตั้งทุ่น และท่อรับน้ำมันดิบใต้ทะเล ขนาด 52 นิ้ว ความยาว 14.3 กม.
สำหรับเรือบรรทุกน้ำมันดิบที่มีระวางบรรทุก 2 ล้านบาร์เรล จากเดิมที่เคยรับได้เพียง 1.5
ล้านบาร์เรล
เพื่อรองรับปริมาณการใช้น้ำมันดิบที่จะเพิ่มสูงขึ้นหลังจากโครงการขยายกำลังการกลั่นของบริษัทฯ
แล้วเสร็จ และยังช่วยลดค่าใช้จ่ายในการขนส่งน้ำมันดิบ
เพื่อเสริมความสามารถในการแข่งขันอีกด้วย บริษัทฯ ใช้เงินลงทุนราว 150
ล้านเหรียญสหรัฐอเมริกา และจะเริ่มวางท่อใต้ทะเลในเดือน มีนาคม 2550
และคาดว่าโครงการจะแล้วเสร็จใน ไตรมาส 3 ปี 2550

โครงการขยายงานในอนาคตอื่นๆ

นอกจากโครงการขยายกำลังการผลิตที่จะแล้วเสร็จในปี 2550 แล้ว บริษัทฯ และบริษัทย่อย
ยังได้ศึกษาโครงการที่มีโอกาสในการต่อยอดธุรกิจใหม่ๆ ให้สอดคล้องกับวิสัยทัศน์ของบริษัทฯ
นโยบายภาครัฐ รวมทั้งการเอื้อประโยชน์ต่อสังคม และสิ่งแวดล้อมโดยรวม

  โครงการผลิตผลิตภัณฑ์พิเศษของ บมจ. ไทยลู้บเบส

บมจ. ไทยลู้บเบส มีกลยุทธ์ที่จะเพิ่มคุณค่าของผลิตภัณฑ์
โดยปรับปรุงคุณภาพของผลิตภัณฑ์ให้ตรงตามความต้องการของลูกค้าเฉพาะกลุ่ม โดยในเบื้องต้น
บมจ. ไทยลู้บเบส มีโครงการพัฒนาคุณภาพของผลิตภัณฑ์ Extract เดิม ให้เป็นสาร TDAE
(Treated Distillate Aromatic Extract) ซึ่งเป็นวัตถุดิบในการผลิตยางรถยนต์ชนิด Low
Toxic ที่คาดว่าจะมีการบังคับใช้แทนยางรถยนต์ทั่วไปของประเทศแถบยุโรปในอนาคตอันใกล้

ปัจจุบัน บมจ. ไทยลู้บเบส มีความพร้อมที่จะผลิตสาร TDAE ได้ทันทีในปริมาณหนึ่ง
โดยการปรับปรุงกระบวนการผลิตที่มีอยู่ และกำลังศึกษารายละเอียดการสร้างหน่วยผลิตใหม่
เพื่อผลิต TDAE ตอบสนองความต้องการของตลาดที่จะเพิ่มสูงขึ้น นอกจากนี้แล้ว บมจ. ไทยลู้บเบส
ยังได้ศึกษาการผลิตผลิตภัณฑ์พิเศษอื่นๆ อย่างต่อเนื่อง

  โครงการผลิตเอทานอล

โครงการผลิตเอทานอล เป็นโครงการที่รองรับนโยบายพลังงานของประเทศ
ในการส่งเสริมการใช้พลังงานชีวภาพ โดยใช้เอทานอลทดแทนสาร MTBE ในน้ำมันเบนซิน
เพื่อเสริมความมั่นคงด้านพลังงานของประเทศ และลดการนำเข้าสาร MTBE
นอกจากนี้แล้วเอทานอลซึ่งผลิตขึ้นจากผลิตผลทางการเกษตร ยังช่วยเพิ่มมูลค่าสินค้าเกษตรกรรม
และส่งเสริมให้เกษตรกรมีรายได้แน่นอนอีกด้วย

บริษัทฯ ได้ศึกษาโครงการผลิตเอทานอล 2 โครงการ คือ

1)  โครงการผลิตเอทานอลจากมันสำปะหลัง ขนาดกำลังการผลิต 500,000 ลิตรต่อวัน
    โดยใช้งบการลงทุนประมาณ 150 ล้านเหรียญสหรัฐอเมริกา
    ขณะนี้อยู่ระหว่างการออกแบบทางวิศวกรรม และประเมินมูลค่าโครงการ
    คาดว่าจะสามารถเริ่มดำเนินการเชิงพาณิชย์ราวไตรมาส 4 ของปี 2551

2)  โครงการผลิตเอทานอลจากน้ำอ้อย ขนาด 100,000 ลิตรต่อวัน ซึ่งบริษัทฯ ได้ร่วมทุนกับ
    บมจ. ผาแดงอินดัสทรีและ บจ. เพโทรกรีน ในการจัดตั้งบริษัทแม่สอดพลังงานสะอาด
    เพื่อผลิตเอทานอลจากน้ำอ้อยโดยตรงเป็นรายแรกของประเทศไทย
    ขณะนี้กำลังอยู่ระหว่างการศึกษาความเป็นไปได้โดยละเอียดของโครงการ

  โครงการโรงไฟฟ้าขนาดใหญ่ ภายใต้โครงการผู้ผลิตไฟฟ้าอิสระ

จากความต้องการใช้ไฟฟ้าของประเทศที่ปรับตัวเพิ่มสูงขึ้นอย่างต่อเนื่อง
รัฐบาลมีแผนที่จะเชิญภาคเอกชนเข้าร่วมประมูลในโครงการโรงไฟฟ้าขนาดใหญ่
ภายใต้โครงการผู้ผลิตไฟฟ้าอิสระ ราวเดือนเมษายน 2550 ตามแผนพัฒนากำลังการผลิตไฟฟ้า
(Power Development Plan : PDP) ฉบับใหม่ของกระทรวงพลังงาน
ซึ่งคาดว่าจะมีกำลังผลิตไฟฟ้าที่ประเทศต้องการเพิ่มราว 3000-4000 เมกะวัตต์ ในช่วงปี
2554-2556 บริษัทฯ มีความสนใจเข้าร่วมในการประมูลดังกล่าว
โดยมีความพร้อมที่จะก่อสร้างโรงไฟฟ้าขนาด 700-1400 เมกะวัตต์
ที่ใช้ก๊าซธรรมชาติเป็นเชื้อเพลิงหลัก ทั้งนี้ บริษัทฯ มีข้อได้เปรียบผู้สนใจเข้าร่วมประมูลรายใหม่อื่นๆ
ในด้านความพร้อมของระบบสาธารณูปโภคต่างๆ เช่น ระบบท่อน้ำดิบ ระบบท่อก๊าซ
ระบบเชื้อเพลิงสำรอง ตลอดจนระบบสายส่งเชื่อมโยงกับการไฟฟ้าฝ่ายผลิต
รวมถึงรายงานวิเคราะห์ผลกระทบสิ่งแวดล้อมของโครงการ ซึ่งได้รับอนุมัติเรียบร้อยแล้ว

  การผลิตน้ำมันสำเร็จรูป ตามมาตรฐาน EURO IV

บริษัทฯ ได้เตรียมศึกษาโครงการปรับปรุงคุณภาพน้ำมันเบนซิน และดีเซล
สำหรับจำหน่ายในประเทศให้ตรงตามมาตรฐาน EURO IV ที่สำนักงานนโยบาย และแผนพลังงาน
(สนพ.) จะประกาศบังคับใช้ในปี 2555 โครงการขยายกำลังการผลิตของ บจ. ไทยพาราไซลีน
จะเอื้อให้บริษัทฯ สามารถผลิตน้ำมันเบนซินที่มีสารเบนซินต่ำกว่าร้อยละ 1 ตามมาตรฐานได้ทันที
แต่บริษัทฯ ยังคงต้องลงทุนเพิ่มเติมในการลดปริมาณสารกำมะถันในน้ำมันเบนซิน
และดีเซลให้ตรงตามมาตรฐานที่จะบังคับใช้

  โครงการขยายกองเรือของ บจ.ไทยออยล์มารีน

จากการที่บริษัทในกลุ่ม บมจ. ปตท. มีความต้องการในการขนส่งทางเรือเพิ่มขึ้นอย่างต่อเนื่อง
โดยเฉพาะการขนส่งน้ำมันปิโตรเลียมและผลิตภัณฑ์ปิโตรเคมี
ประกอบกับการปรับปรุงมาตรฐานคุณภาพเรือขนส่งสินค้าปิโตรเลียมและผลิตภัณฑ์
ปิโตรเคมีให้สูงขึ้นในอนาคต เพื่อลดผลกระทบด้านสิ่งแวดล้อม
อาจส่งผลให้กลุ่มปตท.ประสบปัญหาการขาดแคลนเรือที่มีคุณภาพ บจ.
ไทยออยล์มารีนจึงได้ศึกษาความเป็นไปได้ในการจัดหาเรือชนิดที่มีความเหมาะสมสามารถรองรับต่อความต้องการของกลุ่ม
ปตท.ได้